Rådets forordning (EF) nr. 724/2001

af 4. april 2001

om ændring af forordning (EF) nr. 850/98 om bevarelse af fiskeressourcerne gennem tekniske foranstaltninger til beskyttelse af unge marine organismer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Med henblik på effektiv udøvelse af forskellige typer fiskeri og bevarelse af fiskeressourcerne er det påkrævet at præcisere eller korrigere visse af betingelserne i Rådets forordning (EF) nr. 850/98(4).

(2) Forordning (EF) nr. 850/98 bør derfor ændres -

UDSTEDT FØLGENDE FORORDNING:

Artikel 1

I Rådets forordning (EF) nr. 850/98 foretages følgende ændringer:

1) Artikel 4, stk. 4, litra b), affattes således: "b) For hver fangstrejse, hvor der kun anvendes trukne fiskeredskaber med ét interval af maskestørrelser, er landinger forbudt, hvis de fangster, der tages i de enkelte regioner eller geografiske områder, der er nævnt i bilag I til V, og som beholdes om bord, ikke er i overensstemmelse med de tilsvarende betingelser, der er fastsat i det relevante bilag."

2) Artikel 5, stk. 5, udgår.

3) Artikel 6, stk. 1, litra a), affattes således: "1. a) Det er forbudt at medføre eller at anvende bundtrawl, snurrevod eller lignende bundtrukne redskaber, som har mere end 100 masker, sømforstærkninger og sammenføjninger ikke indbefattet, i nogen omkreds af fangstposen i snæver forstand. Denne bestemmelse gælder bundtrawl, snurrevod og lignende bundtrukne redskaber, hvis maskestørrelse er på mellem 90 og 119 mm."

4) I artikel 7

a) affattes stk. 4 således: "4. Uanset stk. 1, litra a), skal bundtrawl, snurrevod og lignende bundtrukne redskaber med en maskestørrelse på mellem 70 og 79 mm være udstyret med et kvadratmasket panel med en maskestørrelse på 80 mm eller derover."

b) indsættes følgende i slutningen af stk. 5: "eller med en sorteringsrist, hvis anvendelse fastlægges efter betingelserne i artikel 46."

5) Artikel 10 affattes således: "Artikel 10

Skrabere er undtaget fra bestemmelserne i artikel 4. Det er dog under alle rejser, hvor der medføres skrabere om bord, forbudt

a) at omlade marine organismer, og

b) at beholde om bord eller lande en hvilken som helst mængde marine organismer, medmindre mindst 95 vægtprocent heraf består af forskallede bløddyr."

6) Artikel 18, stk. 4, affattes således: "4. a) For fangster af taskekrabber, som tages med kurve eller tejner, må højst 1 vægtprocent af den samlede fangst af taskekrabber eller dele heraf, der beholdes om bord under en fangstrejse eller landes efter endt fangstrejse, bestå af aftagne krabbekløer.

b) For fangster af taskekrabber, der tages med andre fiskeredskaber end kurve eller tejner, må højst 75 kg aftagne krabbekløer beholdes om bord på et hvilket som helst tidspunkt af en fangstrejse eller landes efter endt fangstrejse."

7) I artikel 22, stk. 3, udgår sidste afsnit.

8) I artikel 28:

a) affattes stk. 1, litra a), således: "a) fra den 1. oktober til den 31. januar i det følgende år i det geografiske område, der afgrænses af en linje gennem følgende skæringspunkter:

- 43° 46,5' N, 7° 54,4' V

- 44° 01,5' N, 7° 54,4' V

- 43° 25' N, 9° 12' V

- 43° 10' N, 9° 12' V"

b) udgår stk. 1, litra b).

9) Overskriften til artikel 29 affattes således: "Gældende betingelser i et vigtigt opvækstområde for rødspætte".

10) Bilag VI affattes som angivet i bilag I til nærværende forordning.

11) I bilag X:

a) affattes punkt 1 således: "1. Maskestørrelseskombination: 16 til 31 mm + >= 100 mm

Fangsten, der beholdes om bord, skal bestå af mindst 20 % af en blanding af rejer (Pandalus montagui, Crangon spp. og Palaemon spp.)."

b) affattes punkt 4 således: "4. Maskestørrelseskombination: 80 til 99 mm + >= 100 mm

Fangsten, der beholdes om bord, skal bestå af mindst 45 % af en blanding af de marine organismer, der i bilag I er angivet som målarterne for maskestørrelser på mellem 80 og 99 mm."

12) I bilag XII:

- sættes mindstemålet på rødspætte (Pleuronectes platessa) i region 1 til 5, undtagen Skagerrak og Kattegat, til 27 cm

- skal der i forbindelse med henvisningen til mindstemålet på 15 cm for hestemakrel (Trachurus spp.) i region 1 til 5, undtagen Skagerrak og Kattegat, indsættes en fodnote med følgende ordlyd: "Der er intet mindstemål for hestemakrel (Trachurus picturatus), som er taget i farvandene omkring Azorerne under Portugals højhedsområde eller jurisdiktion."

- ændres angivelsen "Musling (Spisula solidissima)" til "Musling (Spisula solida)"

- sættes mindstemålet på languster (Palinurus spp.) i region 1 til 5, undtagen Skagerrak og Kattegat, til 95 mm, og

- ændres angivelsen "ICES-område IVb,c syd for 56° N: 115 mm" for arten taskekrabbe (Cancer pagurus) til "ICES-område IVb,c syd for 56° N: 130 mm, undtagen et område, der afgrænses af et punkt ved 53° 28' 22" N, 0° 09' 24" Ø på Englands kyst, en lige linje, som forbinder dette punkt med 53° 28' 22" N, 0° 22' 24" Ø, Det Forenede Kongeriges 6-sømilegrænse og en lige linje, som forbinder et punkt ved 51° 54' 06" N, 1° 30' 30" Ø med et punkt på Englands kyst ved 51° 55' 48" N, 1° 17' 00" Ø, hvor mindstemålet er 115 mm".

13) I bilag XIII

- udgår ordene "eller languster" i punkt 3

- indsættes følgende nye punkt: "8. Størrelsen af languster måles som vist i figur 7 som rygskjoldets længde målt fra spidsen af pandetornen til midten af den bagerste kant af rygskjoldet."

- Figuren i bilag 2 til nærværende forordning indsættes som figur 7.

Artikel 2

Denne forordning træder i kraft på tyvendedagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 4. april 2001.

På Rådets vegne

B. Rosengren

Formand

(1) EFT C 365 E af 19.12.2000, s. 264.

(2) Udtalelse afgivet den 1.3.2001 (endnu ikke offentliggjort i EFT).

(3) Udtalelse afgivet den 20.12.2000 (endnu ikke offentliggjort i EFT).

(4) EFT L 125 af 27.4.1998, s. 1. Forordningen er senest ændret ved forordning. (EFT nr. 1298/2000 (EFT L 148 af 22.6.2000, s. 1).

BILAG I

"BILAG VI

FASTSTÅENDE REDSKABER: Region 1 og 2

>TABELPOSITION>"

BILAG II

>PIC FILE= "L_2001102DA.001902.EPS">